**သင်ခန်းစာ (၂)**

**ဘုရားရှင်ငါတို့နှင့်ထားသောပဋိညာဉ်**

**ဇန်နဝါရီလ ၇ - ၁၃**

**ဥပုသ်နေ့မွန်းလွဲပိုင်း ဇန်နဝါရီလ ၇ ရက်**

ဖတ်ရန်ကျမ်းချက်များ။ မဿဲ၊ ၁ဝး၂၂။ ယောဟန်၊ ၆း၂၉။ တရားဟော၊ ၂၈း၁-၁၄။ သုတ္တံ၊ ၃း၁-၁ဝ။

မာလခိ၊ ၃း၇-၁၁။ မသဲ၊ ၆း၂၅-၃၃။

အလွတ်ကျမ်းချက်

‘‘ယနေ့ငါဆင့်ဆိုသမျှသော ပညတ်တော်တို့ကို သင်သည် ကျင့်စောင့်ခြင်းငှာ၊ သင်၏ဘုရားသခင် ထာဝရဘုရား၏ စကားတော်ကို စေ့စေ့နားထောင်လျှင်၊ သင်၏ဘုရားသခင်ထာဝရဘုရားသည် လူမျိုးတကာ တို့ထက် သင့်ကိုချီးမြှောက်တော်မူမည်။ သင်၏ဘုရား သခင်ထာဝရဘုရား၏စကားတော်ကိုနားထောင်လျှင်၊ သင့်အပေါ်မှာ သက်ရောက်လတ္တံ့သောကောင်းချီးမင်္ဂလာများဟူမူကား.......’’ (တရားဟော၊ ၂၈း၁၊၂)။

အလွန်မှပင်အံ့ဖွယ်ကောင်းသည့် ဘုရားရှင်၏အာမခံချက် သို့မဟုတ် ပဋိညာဉ်ပြုချက်ကို ကျွန်ုပ်တို့ ရရှိထားသည်။ ဘုရားရှင်ဘက်မှာသော်လည်းကောင်း၊ လူတို့၏ဘက်မှာသော်လည်းကောင်း လွတ်လပ်စွာ လုပ်ဆောင်ခွင့် ပြုထားသည်။ သဘောသကန်မျှတသော ကြိုက်ထိုးကြိုက်ခံပဋိညာဉ်ပင်ဖြစ်သည်။ ‘‘မင်းပြောတဲ့ အတိုင်းစကားတည်လျှင် ငါလည်းပြောတဲ့အတိုင်းလုပ်မည်’’ (သို့မဟုတ်) မင်းကတိအတိုင်းတည်လျှင် ငါလည်း တည်မည်’’ ဟူသော သဘောဖြစ်သည်။

ရှားရှားပါးပါးထူးခြားသော ပဋိညာဉ်ပြုခြင်းမျိုးလည်းရှိသည်။ တစ်ဖက်သတ်ကတိတည်ခြင်းမျိုးဖြစ်၍ တစ်ဖက်မှကတိတည်သည်ဖြစ်စေ၊ မတည်သည်ဖြစ်စေ၊ မူလကတိပေးပဋိညာဉ်ပြုသူက အသေအချာ လုပ်ဆောင် သွားခြင်းမျိုးဖြစ်၏။ ဥပမာ၊ ဘုရားရှင်မှလူသားတို့နှင့် တစ်ဖက်သတ်ကတိ ပဋိညာဉ်ကို ပေးနေသည် အရာမှာ ‘‘အကြောင်းမူကား၊ ကောင်းကင်ဘုံ၌ရှိတော် မူသော သင်တို့၏ အဘသည်၊ ကောင်းသောသူ မကောင်းသောသူတို့အပေါ်၌ ကိုယ်တော်၏နေကိုထွက်စေတော်မူ၏။ ဖြောင့်မတ်သောသူ မဖြောင့်မတ်သော သူတို့အပေါ်၌ မိုးကိုရွာစေတော်မူ၏’’ (မသဲ၊ ၅း၄၅)။ ကျွန်ုပ်တို့ အလုပ်လုပ် သည်ဖြစ်စေ၊ မလုပ်သည်ဖြစ်စေ ဘုရားရှင်၏နေအလင်းရောင်ခြည်တော်နှင့် မိုးရေအတွက် အခမဲ့ကောင်းချီးရရှိပြီးသားဖြစ်သည်။ ကမ္ဘာကြီးကို ရေလွမ်းမိုး ပြီးသည်နောက် ဘုရားရှင်သည် လူသားများအားကတိတစ်ခုပေးခဲ့သည်။ ထိုကတိတော်၌ ‘‘လူနှင့်တိရစ္ဆာန် သတ္တဝါအားလုံးအတွက်ဖြစ်သည်။ နောက်တစ်ဖန်၊ ရေလွမ်းမိုးခြင်းလုံးဝမဖြစ်စေရ ပဋိညာဉ်ပင် ဖြစ်သည် (က၊ ၉း၉-၁၆)။ ကျွန်ုပ်တို့ နားထောင်ခြင်းရှိရှိ၊ မရှိရှိ ကိုယ်တော်သည် နောက်တစ်ဖန် ရေမလွမ်းမိုးစေ တော့ဟု ကတိတစ်ဖက်သတ်ပြုခဲ့သည်။

‘‘မြေကြီးမကုန်မီတိုင်အောင်၊ မျိုးစေ့ကြဲရသောကာလ၊ အသီးအနှံကို သိမ်းရသောကာလ၊ ချမ်းသောကာလ၊ ပူသောကာလ၊ နွေကာလ၊ ဆောင်းကာလမပြတ်ရဟု အမိန့်တော်ရှိ၏’’ (က၊ ၈း၂၂)။ ရာသီ အလီလီပြောင်းလဲ၍ဖြစ်လာခြင်းသည် ကျွန်ုပ်တို့၏လုပ်ဆောင်ချက်တစ်စက်ကလေးမျှပင် မပါရှိကြောင်း နားလည် သဘောပေါက်သင့်ပါသည်။

ယခုအပတ်သင်ခန်းစာတွင် ဘုရားရှင်နှင့်လူသားတို့အကြား အသွားအပြန်ပဋိညာဉ်သဘောကို လေ့လာ သွားပါမည်။ ဆုတောင်းခြင်းဖြင့် ကရုဏာ တော်ကိုရရှိခံယူလျက် အချိုသာဆုံးသောကျေးဇူးကရုဏာတော်ကို ရယူနိုင်ခြင်း အခွင့်ကိုလုပ်ဆောင်ကြစို့။

**ကယ်တင်ခြင်းပဋိညာဉ် တနင်္ဂနွေနေ့ ဇန်နဝါရီလ ၈ ရက်**

‘‘ကရာနိကုန်းထက် ခရစ်တော်အသေခံတော်မူခြင်းအမှုသည် ကမ္ဘာပေါ် အသက်ရှင်နေထိုင်ခဲ့သူ အားလုံးနှင့် ကမ္ဘာပေါ်မွေးဖွားလာမည့်သူအားလုံးအတွက် ကယ်တင်ခြင်းအလုံအလောက်ရရှိစေပါသည်။ ရာသီဥတု အလီလီပြောင်းလဲ ပြန်တည်သောကတိတော်မျိုးနှင့်မတူပါ။ ကယ်တင်ခြင်းဟုဆိုရာ၌ မရေမရာ မသေမချာသဘောမျိုးလုံးဝမရှိပါ။

အရမ်းကာရော၊ စည်းမရှိကမ်းမရှိလျှောက်ပေးခြင်းမျိုးမဟုတ်၊ လူတစ်ဦး ခြင်းစီ၏ လုပ်ဆောင်ချက် အပေါ်မူတည်ပါသည်။ ယုံကြည်သူတိုင်း ကယ်တင် တော်မူခြင်းခံကြရမည်ဟုဆိုရာ၌ ကမ္ဘာပေါ်ရှိ အခမ်းနားဆုံး ရွှေနန်းတော်မှသည် လှည်းနေ၊ လှေအောင်း၊ မြင်းဇောင်းမကျန် အယုတ်အမြတ်အလတ်ဟူ၍ မခွဲ လူတိုင်းအဖို့ အခွင့်အရေးတန်းတူရရှိနိုင်သည်ကို ဆိုလိုပါသည်။

ယေရှုရှင်သည် လူသားအားလုံးအတွက် အသေခံတော်မူခဲ့သော်လည်း မိမိ၏သွန်သင်ချက်ကို သတိပြု အလေးထားလေ့လာရန်လိုသည်။ ‘‘ပျက်စီးခြင်း သို့ရောက်သောလမ်းနှင့်တံခါးသည် ကျယ်ဝန်းသည်ဖြစ်၍ ဝင်သောသူတို့သည် များကြ၏’’ (မသဲ၊ ၇း၁၃၊၁၄)။

အောက်ဖော်ပြပါကျမ်းချက်များအရ ယေရှုရှင်၏ထံတော်မှ လူတို့ သည်ကယ်တင်ခြင်းဆုလာဘ်ကို မည်သို့ရရှိကြောင်းသွန်သင်ပါသနည်း။

၁ယော၊ ၅း၁၃---------------------------------------

မသဲ၊ ၁ဝး၂၂---------------------------------------

ယောဟန်၊ ၆း၂၉-------------------------------------

၂ပေ၊ ၁း၁ဝ-၁၁-------------------------------------

တမန်တော်ကြီးရှင်ပေါလုသည် ကယ်တင်ခြင်းနှင့်ပတ်သက်သော ပဋိညာဉ်၏အသွားအပြန်သဘောကို နားလည်ထားသည်။ မကြာမီအချိန်တွင် သေဒဏ်စီရင်ခြင်းခံရတော့မည်ကိုသိနေ၏။ များစွာသော သူ၏ မိတ်ဆွေတို့သည် သူ့ကိုစွန့်ခွာထွက်သွားခဲ့သည်။ ရှင်ပေါလုသည် သူ၏မိတ်ဆွေဖြစ်သော တိမောသေကို ပြောခဲ့ သည်မှာ မိမိအနေဖြင့် အဆုံးအထိချိုသာသောကရုဏာ တော်ကိုသာ ဆွဲကိုင်သွားမည်ဟု သန္နိဌာန် ချထားပြီး ဖြစ်ကြောင်း ‘‘အကြောင်း မူကား၊ ငါ့ကိုယဇ်ပေါ်မှာလောင်းရသောအချိန်ရှိပြီ။ စုတေ့ရသော အချိန်ရောက် လေပြီ။ ကောင်းစွာသောတိုက်လှန်ခြင်းကိုငါပြုပြီ။ ပြေးရသောလမ်းကို အဆုံး တိုင်အောင်ပြေးပြီ။ ယုံကြည်ခြင်းတရားကို စောင့်ရှောက်ပြီ။ ယခုမှစ၍ ဓမ္မသရဖူသည် ငါ့အဖို့သိုထားလျက်ရှိ၏။ ထိုနေ့ရက်၌ တရားသဖြင့်စီရင်သောသူ တည်းဟူသော သခင်ဘုရားသည် ထိုသရဖူကိုငါ၌အပ်ပေးတော်မူမည်။ ထိုမျှမက၊ ပေါ်ထွန်းတော်မူခြင်းကို တောင့်တသောသူအပေါင်းတို့၌လည်း အပ်ပေးတော် မူမည်’’ (၂တိ၊ ၄း၆-၈)။

ရှင်ပေါလု၏စကား၌ ‘‘ငါအဆင်သင့်ရှိပြီ၊ အကြောင်းမှာ ငါ အကောင်းဆုံးတိုက်ပွဲဝင်ခဲ့ပြီ။ ငါ၌ရှိသော တာဝန်ကို ငါကျေပွန်ခဲ့ပြီ။ ယုံကြည်ခြင်းကိုငါစွဲကိုင်ထားပြီ’’ ရှင်ပေါလုသည် ကယ်တင်ခြင်းနှင့်ပတ်သက်၍ ယုံကြည်ခြင်းသက်သက်၊ ယုံကြည်ခြင်းသာလျှင်ဟု အစဉ်အမြဲကြွေးကြော်ဆုံးမလေ့ရှိ၍ ပညတ်တော် စောင့်ခြင်း ကြောင့်မဟုတ်၊ အကျင့်ကျင့်စောင့်ခြင်းကြောင့်လည်းမဟုတ်၊ ဘုရားသခင်၏ရှေ့တော်၌ သီလကောင်း၍ ရရှိခြင်းလည်း မဟုတ်ကြောင်းကို အကြိမ်ကြိမ်အခါခါပြောဆိုခဲ့သည်။ ဖြောင့်မတ်ခြင်း၏ဆုလာဘ် သရဖူသည် ယေရှုရှင်၏ ဖြောင့်မတ်ခြင်းအားဖြင့်သာ သူ့အတွက်စောင့်ဦကိနေ ပါသည်ဟု ရှင်ပေါလုအသေအချာ အတည်ပြုသည်။ မိမိ၏ယုံကြည်ခြင်းသည် မိမိကိုယ်ကိုအသက်ထွက်သည်အထိ စိတ်နှလုံးခိုင်မြဲစေပါကြောင်း သက်သေ ပြခဲ့သည်။

ကယ်တင်ခြင်းသည် သီလအကျင့်ကြောင့်မဟုတ်သောဆုလာဘ် အသီးသီးပင်ဖြစ်သော်လည်း ထိုဆုလာဘ်ကို လက်ခံသူနှင့် လက်မခံသူတို့ အကြား ကွာဟချက်မည်သို့ရှိနေသနည်း။ ထိုဆုလာဘ်ကို လက်ခံခြင်းအရာ၊ လက်ခံခြင်းသဘော၏အဓိပ္ပာယ်၌ ကျွန်ုပ်တို့၏အငန်းအတာမည်သို့ရှိနေသနည်း။

**ကြားပြီးနောက်လုံ့လဝီရီယရှိစွာ တနင်္လာနေ့ ဇန်နဝါရီလ ၉ ရက်**

တရားဟောရာကျမ်းသည် ဣသရေလလူမျိုးဒုတိယမျိုးဆက်သစ်များအတွက် မောရှေ၏ရှေ့ရေး မျှော်တွေးပြီး တိုက်တွန်းအားပေးသောသတင်း စကားဖြစ်သည်။ တောတွင်း၌နှစ် (၄ဝ) လှည့်လည်ခဲ့ရသော လူငယ်ပိုင်းမျိုးဆက်သစ်များဖြစ်သည်။ ယင်းခွန်အားပေးတိုက်တွန်းနှိုးဆော်သော သတင်းစကားသည် ယေရိခေါမြို့၏အရှေ့ဘက် မောဘလွင်ပြင်၌ပြုလုပ်ခဲ့သည်။ တရားဟောရာကျမ်းကို လူများက ‘‘အောက်မေ့ဖွယ်ရာ အတွက်ရေးသောကျမ်း’’ ဟု သဘောရှိ ကြသည်။

ယင်းကျမ်းတွင် မောရှေအနေဖြင့် ထာဝရဘုရားသည် ဣသရေလ လူမျိုးကို မည်မျှကာကွယ် စောင့်ရှောက်ခဲ့ကြောင်း၊ ဣသရေလလူမျိုးအပေါ် မည်မျှသစ္စာထားကြောင်း ဖော်ပြပေးထားသည်။ သူသည် သိနာတောင်မှ ဣသရေလလူမျိုးများထွက်ခွာပြီး ကာဒေရှအရပ်အထိ ကြားကာလအဖြစ်အပျက် အကြောင်း အရာများကို ပြန်၍ရေရွတ်ပြောဆိုခဲ့သည်။ ကာဒေရှအရပ်သည် ကတိတော်ပြည်၏နယ်နိမိတ် နယ်ကြား အစပ်ဖြစ်သည်။ ပုန်ကန်ထကြွတတ် သည့်သဘောရှိသော ဣသရေလလူတို့သည်လည်း နှစ်ပေါင်း (၄ဝ) တော၌ လှည့်လည်ခဲ့ရပြီ။ မောရှေသည် ပညတ်တော် (၁ဝ) ပါးကို ပြန်၍ပြောဆို ရှင်းပြပြန်သည်။ ဆယ်ဖို့တစ်ဖို့နှင့် ထာဝရဘုရား၏ အိမ်တော်၌ စားစရာရှိိစေရန် မိမိတို့၌ရှိသောတာဝန်အကြောင်းကို သတိပေးပြန်သည်။ သို့သော် တရားဟောရာကျမ်း၏ အခြေခံသွန်သင်ချက်သဘောမှာ ဘုရားရှင်၏စကားတော်ကိုနားခံ၍ ကောင်းချီး မင်္ဂလာကို ခံယူတတ်ခြင်း အကြောင်းပင်ဖြစ်သည်။ မောရှေသည် ထာဝရဘုရားအား အရာခပ်သိမ်းတတ်စွမ်းသူ အဖြစ်လည်းကောင်း၊ အလိုတော်ရှိသည်အတိုင်းပြုနိုင်စွမ်းတော်မူသည်ကိုလည်းကောင်း မိမိ၏လူတို့ ကိုကြည့်ရှု ပြုစုပို့ဆောင်တော်မူကြောင်းကို သေသေချာချာ မိန့်မှာဆုံးမပြောဆို ခဲ့သည်။

တရားဟော၊ ၂၈း၁-၁၄ ကိုဖတ်ပါ။ ဣသရေလလူမျိုးများရရှိသော ကြီးမားသည့်ကောင်းချီးမင်္ဂလာသည် အဘယ်အရာနည်း။ ခြွင်းချက်အဖြစ် ထိုကောင်းချီးကိုရယူနိုင်ရန် မည်သို့ပြုရမည်နည်း။

--------------------------------------------------------------------------------------------------

မောရှေသည် ဘုရားသခင်၏ပြုတော်မူသောအံ့ဖွယ်နိမိတ်နှင့် ကောင်းချီး မင်္ဂလာများအကြောင်းကို လူတို့ သဘောပေါက်ပြီး စိတ်ထဲစွဲနေရန် အလွန်စိတ်ပြင်းပြလျက်ရှိသည်။ သူ၏စကား၌ ‘‘သင်တို့သည် ကြားသည့်အတိုင်း ဝီရိယလုံ့လဖြင့်လုပ်ဆောင်ကြလျှင်ဟုဆိုခြင်းမှာ နာခံလိုက်လျှောက်လျှင် လူမျိုးတို့၏ ထာဝရခိုလှုံခြင်းလမ်းသည် ထိုနေရာမှာပင်ဖြစ်ကြောင်းသိစေပါသည်။ ထိုကြောင့် လွတ်လပ်စွာ ရွေးပိုင်ခွင့် သဘောကို ရှင်းရှင်းလင်းလင်းပြသပေး ခဲ့သည်။ ဣသရေလလူမျိုးတို့သည် ရွေးချယ်ခံရသောလူမျိုး၊ ကောင်းချီး မင်္ဂလာသွန်းလောင်းခံရသောလူမျိုး၊ ကြီးမြတ်သောကတိတော်ကြီးကိုရရှိ ပိုင်ဆိုင်ခွင့်ရထားသော လူမျိုး ဖြစ်သော်လည်း ထိုကောင်းချီးနှင့်ကတိတော်တို့ သည် လက်ခံလျှင်လည်းရမည်၊ လက်မခံလိုလျှင်လည်း ရမည်ဆိုသည့်သဘော ဖြင့်မဟုတ်ပါ။ သူတို့လက်ခံရန်လိုသည်။ ရယူနိုင်ရန် မိမိတို့၏အပြုအမူ မှန်ကန်ဖို့လည်း လိုသေးသည်။

ဘုရားသခင်သည် အလွန်ခက်ခဲသောအလုပ်ကိုလုပ်ရမည်ဟု သူတို့ အတွက် သတ်မှတ်ထားခြင်းလည်း မရှိပါ။ ‘‘ယနေ့ငါမှာထားသောပညတ်တရားတော်သည် သင်နားမလည်နိုင်သောတရားမဟုတ်။ သင်နှင့်ဝေးသည် မဟုတ်။ တရားတော်ကိုငါတို့သည်နားထောင်၍ စောင့်ရှောက်မည်အကြောင်း၊ ကောင်းကင်သို့အဘယ်သူတက်၍ ငါတို့ထံသို့ဆောင်ခဲ့လိမ့်မည်နည်းဟု မေးစေခြင်းငှာ ကောင်းကင်၌ရှိသည်မဟုတ်။’’ ‘‘ပင်လယ်တစ်ဖက်၌ ရှိသည်မဟုတ်။ တရားတော် သည်သင်စောင့်ရှောက်ဖို့ရာ သင်နှင့်အလွန်နီး၏။ သင်၏နှုတ်၌လည်းကောင်း၊ သင်၏နှလုံး၌လည်းကောင်းရှိ၏’’ (တရားဟော၊ ၃ဝး၁၁-၁၄)။

အမှန်ပင် ဘုရားသခင်သည် ကောင်းချီးမင်္ဂလာသွန်းလောင်းခြင်း၏ တစ်ဖက်၌ ကျိန်ခြင်းရှိကြောင်းကို သတိပေးထားသည်။ နာခံမှု၊ စောင့်ရှောက်မှု မရှိလျှင် ကျိန်ခြင်းသည် သူတို့အပေါ်သက်ရောက်လာလိမ့်မည် (တရားဟော၊ ၂၈း၁၅-၆၈)။ သူတို့၏အပြစ်ကြောင့်လည်းကောင်း၊ ပုန်ကန်ခြင်းသဘောကြောင့် လည်းကောင်း အကျိုးကိုခံကြရမည်ဖြစ်သည်။

ယနေ့ကျွန်ုပ်တို့အတွက် မည်သို့အဓိပ္ပာယ်မျိုးရှိသနည်း။ ဘုရားရှင် မိန့်တော်မူသောစကားတော်ကို ကြားရာတွင် ဝီရိယရှိကြရပါမည်လား။

**သခင်ဘုရားကိုဂုဏ်ပြုလော့ အင်္ဂါနေ့ ဇန်နဝါရီလ ၁ဝ ရက်**

သုတ္တံကျမ်းကိုဖတ်ရှုရလျှင် အမှားနှင့်အမှန်တရားအကြောင်းကိုများစွာ ရေးသားထားခြင်းမရှိပါ။ သို့သော် ပညာသဘောနှင့် မိုက်မဲခြင်းသဘောကိုမူ အလေးပေးရေးသားထားသည်။ ကျမ်းတစ်ကျမ်းလုံးကို ဖတ်သွားသောအခါမှာ ပညာ၏အကျိုးနှင့်မိုက်မဲခြင်း၏နောက်ဆုံးအပြစ်ဒဏ်ကို သိရှိရမည်ဖြစ်သည်။

သုတ္တံကျမ်း၊ ၃း၁-၁ဝ ကိုဖတ်ပါ။ မည်သည့်အံ့ဖွယ်ကောင်းသော ကတိတော်ကိုပေးထားသနည်း။ ယင်းအပြင် သင်၌ ‘‘တိုးပွားလာသောအဦး သီးသောအသီး’’ ဆိုသောအဓိပ္ပာယ်မှာ မည်သည်ကိုဆိုလိုပါသနည်း။

-------------------------------------------------------------------------------------------------

ဘုရားသခင်သည် အရာအားလုံး၏မူလပိုင်ရှင် ပိုင်ဆိုင်သူဖြစ်ကြောင်း ကို သိရှိစေလိုသောသဘောဖြင့် ကျွန်ုပ်တို့၌တိုးပွားများပြားလာသမျှအားလုံး၏ အဦးရရှိသောအရာအားလုံးကို ပိုင်ရှင်ဘုရားသခင်အား ပြန်ပေး ခြင်းဖြင့် ကိုယ်တော်ကိုယုံကြည်စိတ်ချကြောင်း ပြသစေပါသည်။ ထိုအကြောင်းထက် သာ၍ ဘုရားရှင် မိန့်တော်မူချက်စကား၌ ကိုယ်တော်ကိုဦးထိပ်ထားဦးစားပေးလျှင် ကျန်ရှိသောကောင်းချီးမင်္ဂလာများကိုလည်း ထပ်မံသွန်းလောင်းပေးလိမ့်ဦးမည်။ ကျွန်ုပ်တို့အတွက် ထိုကဲ့သို့လုပ်ဆောင်နိုင်ရန်မှာ ယုံကြည်ခြင်းလိုအပ် နေပါသည်။ ကိုးစားခြင်းအပြုအမူများလိုအပ်နေပါသည်။ ဘုရားသခင်ကိုကိုးစားခြင်းသည် စိတ်နှလုံး အကြွင်းမဲ့ ဖြင့် ထိရောက်စွာလုပ်ဆောင်ပြသခြင်းဖြစ်ပြီး ရှိရုံသက်သက်ဖြင့်သာမဟုတ်ပါ။ (အလွန်အရေးကြီးသောအချက် ဖြစ်သည်။ အဘယ်ကြောင့်ဆိုသော် ကျွန်ုပ်တို့သည် မကြာခဏနားမလည် သောအရာ၊ ခံစားချက်မပါသော အရာများကို လိုက်လုပ်တတ်သည်။

လက်ဝါးကပ်တိုင်အကြောင်းကိုသိရှိရခြင်းအကြောင်းသည် ဘုရားရှင်၏မေတ္တာတော်နှင့် ကိုယ်တော်ကို ကိုးစား ယုံကြည်နိုင်ရန် အတိကျဆုံးအကြောင်း ဖြစ်သည်။ ထိုအကြောင်းထက်ပို၍ကောင်းသော အရာတစ်ခုမျှမရှိတော့ပါ။ ကျွန်ုပ်တို့သည် ယေရှုရှင်ကို ဖန်ဆင်းရှင်၊ ကြည့်ရှုပြုစုသောအရှင် (ယောဟန်၊ ၁း၁-၄။ ဟေဗြဲ၊ ၁း၃) သာမကဘဲ ကယ်တင်ရှင်၊ ရွေးနုတ်ရှင်အဖြစ်လည်း သိရှိသွားခဲ့လျှင် (ဗျာ၊ ၅း၉) ကျွန်ုပ်တို့၌ အဆီးအပွားမှန်သမျှအားလုံးကို ဘုရားသခင်ထံပြန်၍ယူဆောင်ကာ အဦးဆုံးရရှိသောအဆီးအပွားကို ကိုယ်တော် အားဆက်ကပ်ကြမည်သာဖြစ်သည်။ ထိုအရာသည် ကျွန်ုပ်တို့အတွက် အသေး အမွားကိစ္စသာဖြစ်နေလိမ့်မည်။

‘‘ဘုရားရှင်သည် ဆယ်ဖို့တစ်ဖို့တစ်မျိုးတည်းသာ သူပိုင်ဆိုင်သည် ဟုမဆိုခဲ့ပါ။ ကိုယ်တော်ကို မည်သို့ပြန်၍ပူဇော် ဆက်ကပ်ရမည်ကိုလည်း အသေးစိတ်မိန့်တော်မူထားသည်။ သင်၌ရှိသော ပိုင်ဆိုင်သမျှ အရာနှင့် ဘုရားရှင် ကိုဂုဏ်ပြုလော့။ အဦးသီးသောအသီးနှင့် သင်၌တိုးပွားသမျှသော ပစ္စည်းဥစ္စာကို ရှေးဦးစွာ ကိုယ်တော်အားပူဇော်လော့။ အဓိပ္ပာယ်မှာ ကျွန်ုပ်တို့စိတ်သဘော နှင့်မိမိ၌ရှိနေသောအရာများကို သုံးဖြုံးနေရန် မဟုတ်ပါ။ ကျန်သောအရာများ ကိုလည်း ဘုရားသခင်ထံသို့ယူဆောင်လာကြပါ။ ဆယ်ဖို့တစ်ဖို့ကို သစ္စာရှိစွာ ပေးပြီးသော်လည်း အခြားကျန်သောအရာများကို ဘုရားရှင်၏ဘုန်းတော် အတွက် အသုံးပြုခြင်းဖြင့် ဂုဏ်ပြု ကြရမည်။ ဘုရားရှင်နှင့်ဆိုင်သမျှအရာအားလုံးကို ရှေးဦးစွာ ဘုရားရှင်ထံသို့ယူဆောင်သွားကြစို့’’ (Ellen G. White, Counsel On Stewardship, p.81).

ဘုရားရှင်မိန့်တော်မူသောစကားတော်မှာ ကိုယ်တော်ကိုဦးစားပေးလျှင် ‘‘ငါတို့၏စပါးကျီများသည် ပြည့်လျှံလျက်ရှိလိမ့်မည်။ နိမိတ်လက္ခဏာတစ်ခုအဖြစ် ဖြစ်လာခြင်းမျိုးမဟုတ်ပါ။ အခွံသာ ရှိနေသော စပါးကျီ အလွတ်တစ်လုံးကို သင်သည် မနက်စောစောထသောအခါ၊ စပါးများနှင့်ပြည့်လျှံနေသော အခြေအနေမျိုး ဗြုံးကနဲတွေ့ခြင်းမျိုးမဟုတ်ပါ။

သမ္မာကျမ်းစာ၌ စည်းမျဉ်းဥပဒေသများ များစွာဖော်ပြပေးထားသည်။ ကောင်းသောဘဏ္ဍာစိုးသည် သတိနှင့်ကြိုင်တင်ပြင်ဆင်ကာ ငွေကြေးကိုထိန်းသိမ်း ပြုစုပြီး ဘုရားရှင်နှင့်ဆိုင်သော ဘဏ္ဍာမှန်သမျှကို သစ္စာရှိစွာ တာဝန်ကျေပွန်အောင် ဦးစွာပထမ ယူဆောင်အပ်နှံလေ့ရှိသည်။

ငွေရေးကြေးရေးခက်ခဲသောအချိန်အခါမှာပင် ဘုရားသခင်ကို ကျွန်ုပ်တို့ သစ္စာရှိရန်၊ ယုံကြည်စိတ်ချစွာ ကိုးစားရန် မည်သို့သင်ယူနိုင်မည်နည်း။ ကျွန်ုပ်တို့ သစ္စာရှိနေပါသော်လည်း ကျွန်ုပ်တို့၏ စပါးကျီမှာ အလွတ်ကြီး ဖြစ်နေပါသလား။

**ဆယ်ဖို့တစ်ဖို့နှင့်ဆိုင်သောကတိချုပ်ဆိုချက် ဗုဒ္ဓဟူးနေ ဇန်နဝါရီလ ၁၁ ရက်**

ဆယ်ဖို့တစ်ဖို့ပေးခြင်းအလေ့အထနှင့် ဘုရားရှင်အပေါ်ရင်းနှီးကျွမ်းဝင်ခြင်းသည် ဝိညာဉ်ရေး သဘောအရ အလွန်ပတ်သက်နေသည်။ ဣသရေလ လူတို့သည် ဆယ်ဖို့တစ်ဖို့ကို သစ္စာရှိစွာပြန်လည်ပေးခြင်းဖြင့် ဘုရားသခင်၏ စကားတော်ကို နားထောင်လိုက်လျှောက်သောအခါ အလွန်ကြွယ်ဝချမ်းသာလာကြသည်။ ကတိချုပ်ဆိုချက်ကို အလေးမထား ပေါ့ပျက်ပျက်လုပ်လာသော အချိန်၌ ဒုက္ခခက်ခဲခြင်းပြသနာများ အပုံလိုက်၊ အတုံးလိုက်အခဲလိုက် ဝင်ရောက်လာတော့သည်။ နားထောင်လိုက်လျှောက်ခြင်းပြုသောအခါ နာခံမှုကြောင့် ကြွယ်ဝပြည့်စုံခြင်းရလာပြန်သည်။ နားမထောင်၍ ပေါ့ပျက်ပျက်သစ္စာမတည် ပြန်လျှင် ပြသနာပေါင်းများစွာ ဖြစ်လာရပြန်သည်။ ပုရောဖက်မာလခိအချိန်၌ ဣသရေလလူတို့ကို ဘုရားရှင်အပေါ်သစ္စာရှိကြပါ။ ဆယ်ဖို့တစ်ဖို့ကို အလေး ထားကြပါဟု တဖွဖွသတိပေးနေရင်း ဣသရေလလူမျိုးတို့သည် ပေါ့ပေါ့ ပျက်ပျက် မိမိတို့ပြုထားသော ဆယ်ဖို့တစ်ဖို့ကတိချုပ်ဆိုခြင်းကို မေ့လျော့ကြသေးသည်။ မေ့လျော့သည်နှင့် ဒုက္ခ ရောက်ကြရသည်ချည်းဖြစ်သည်။

မာလခိ၊ ၃း၇-၁၁ ကိုဖတ်ပါ။ မည်သည့်ကတိတော်မျိုး၊ မည်သည့် လုပ်ဆောင်ရန်အကြောင်းမျိုးကို ယင်းကျမ်းချက်၌ မြင်တွေ့နိုင်သနည်း။

--------------------------------------------------------------------------------------------------

ဘုရားရှင်၏ကတိတော်၌ မိမိ၏လူမျိုးတို့သည် မိမိထံပြန်လာလျှင် ကိုယ်တော်သည်လည်း မိမိ၏ လူမျိုးစုထံသို့ပြန်လာမည်ဟု ကတိချုပ်ဆိုထားသည်။ သူတို့သည် ကိုယ်တော်ကိုပြန်လာရန် တောင်းလျှောက်သောအခါ ကိုယ်တော်ကလည်း မိမိ၏လူသည် မိမိ၏အထံတော်သို့ မည်သို့ပြန်လာ ကြရမည် အကြောင်းကို သေသေချာချာမှာကြားတော်မူသည်။ ‘‘ဆယ်ဖို့တစ်ဖို့နှင့် အလှူပူဇော်သကာ’’ များကို ငါ့ထံမှ လုယူခြင်းအမှုကို ရပ်တန်းကရပ်ကြလော့။ ထိုလုယူခြင်းအမှုကြောင့်ပင် သူတို့ဒုက္ခနှင့်ရင်ဆိုင်ကြရခြင်းဖြစ်သည်။ ကျိန်ခြင်း ခံနေရကြခြင်းဖြစ်သည်။ ထိုကျိန်ခြင်းအမင်္ဂလာကို ရပ်တန့်သွားစေသော နည်းလမ်းကို ဘုရားရှင် အတိအလင်းဖော်ပြတော်မူခဲ့သည်။ ‘‘ဆယ်ဖို့တစ်ဖို့ ရှိသမျှတို့ကို ငါ၏ဘဏ္ဍာတိုက်အတွင်းသို့ သွင်းကြလော့’’ (မာလခိ၊ ၃း၁ဝ)။ ‘‘ထိုသို့သင်တို့ပြုကြလျှင် ငါသည် မိုးကောင်းကင်ပြတင်းပေါက်ကိုဖွင့်၍ ကောင်းချီး မင်္ဂလာအကုန်အစင်သွန်းလောင်းကာ သင်တို့သိုထားစရာနေရာအခန်းမရှိ တော့သည်အထိ ကောင်းချီးမင်္ဂလာကို အကုန်အစင်သွန်းလောင်းပေးမည်။’’ ဘုရားရှင်ချပေးသောကောင်းချီးမင်္ဂလာများပြားလွန်း၍ သိုစရာထားစရာ အခန်း နေရာမရှိတော့လျှင် အကူအညီလိုနေသူများကို ကူညီမစပေးခြင်း၊ ဘုရားရှင် ၏အမှုတော်အတွက် ပါဝင်လုပ်ဆောင်ခြင်းဖြင့် အသုံးပြုရပါမည်။

တစ်ပါးတည်းသောသားတော်ကို သင့်အတွက်အသေခံရန်ပေးတော်မူသော ကိုယ်တော်ရှင်သည် သင်နှင့်လည်း ပဋိညာဉ်ပြုထားသည်။ ကိုယ်တော် သည် ကောင်းချီးများစွာကို သင့်အားချပေးတော်မူခဲ့သည်။ ကိုယ်တော်ရှင်တောင်းသောဆယ်ဖို့တစ်ဖို့နှင့် အလှူတော်ငွေတို့ကို သင်ပေးရမည့်တာဝန်ရှိသည်။ ကိုယ်တော် နားလည်ပေးမှာပါဟု ရှောင်လွဲချင်သောသဘောဖြင့် မည်သူ တစ်ဦးတစ်ယောက်မျှ မပြောရဲနိုင်ပါ။ မာလခိ အခန်းကြီး (၃) ၌ ဖော်ပြသော ရှင်းလင်းလှသည့် ဘုရားသခင်၏အကြံအစည်တော်သည် ဆယ်ဖို့တစ်ဖို့နှင့် အလှူတော်ငွေ အကြောင်းဖြစ်သည်။ ဘုရားရှင်သည် မိမိ၏အမှုတော်အတွက် ပါဝင်လုပ်ဆောင်သော စေတမန် လူသားများကိုခေါ်ဖိတ်တော်မူ၏။ ကိုယ်တော်နှင့် အတူလက်တွဲဆောင်ရွက်ရန်ဖြစ်သည်’’ (Ellen G. White, Counsel on Stewardship 75).

နားထောင်ခြင်းရှိသော မှတ်သားဖွယ်ရာမှတ်တမ်းတစ်ခုကို ယုဒရှင်ဘုရင် မင်းကောင်းဖြစ်သော ဟေဇကိမင်း အုပ်စိုးစဉ်ကရှိခဲ့သည်။ ထိုအချိန်၌ ပြုပြင်ပြောင်းလဲခြင်း ကိုပြုလုပ်ခဲ့သည်။ လူတို့သည်လည်း မိမိ တို့၌ရှိသော ဆယ်ဖို့တစ်ဖို့နှင့်အလှူငွေများကို သစ္စာရှိစွာပြန်၍ပေးလာကြသည်။ ရှိသမျှဆယ်ဖို့တစ်ဖို့နှင့် အလှူငွေများကို ဗိမာန်တော်ဘဏ္ဍာတိုက်သို့သွင်းကြသည်။ ဗိမာန်တော်၌လည်း လိုလေသေးမရှိ၊ အရာရာ အဆင်သင့်ရှိခဲ့သည်။ ၆ရာ၊ ၃၁း၅ ရှိမှတ်တမ်းအရ ‘‘ထိုအမိန့်တော်ကို ဣသရေလအမျိုးသားတို့သည် အနှံ့အပြား ကြားသိကြသောအခါ၊ အဦးသီးသောစပါး၊ စပျစ်ရည်၊ ဆီ၊ ပျားရည် အစရှိသောမြေအသီးအနှံကိုလည်းကောင်း၊ အခြားသောဥစ္စာရှိသမျှဆယ်ဖို့တစ်ဖို့ကိုလည်းကောင်း၊ သူတို့၏ဘုရားသခင်ထာဝရဘုရားထံသို့ များစွာ ယူဆောင်လာကြ၏။’’

သင်၏ဆယ်ဖို့တစ်ဖို့နှင့် (အခြားအရာများ) သည် ဝိညာဉ်ရေးရာ သဘောအရ ဘုရားသခင်နှင့် ဆက်နွယ်မှုရှိစေပါသလား။

**ရှေးဦးစွာရှာပါ ကြာသပတေးနေ့ ဇန်နဝါရီလ ၁၂ ရက်**

ယေရှုရှင်ဆိုခဲ့သောစကားတော်အရ ‘‘လူအပေါင်းတို့သည် အားရဝမ်းမြောက်သောစိတ်နှင့် စကားတော်ကို နားထောင်ကြ၏’’ (မာကု၊ ၁၂း၃၇)။ ယေရှုရှင်သွားလေရာ နောက်တော်သို့လိုက်နေသော လူအုပ်ကြီးသည် သာမန် လူတန်းစားဖြစ်၍ စကားတော်ကိုအားရဝမ်းမြောက်သောစိတ်နှင့် နားထောင် သူများဖြစ်သည်။ ယေရှုရှင်၏ကျွေးမွေးခြင်းကို တောင်စောင်းနား၌ စားခဲ့ရသူများဖြစ်သည်။ တောင်ပေါ်ဒေသနာ တရားတော်ကို နားထောင်ခဲ့ရ ဖူးသူများဖြစ်သည်။ ယေရှုရှင်မှ ထိုသူတို့၏အခြေခံလိုအပ်ချက်များကို သိရှိထားသည်။ မိသားစုအတွက် စားဝတ်နေရေးအခက်အခဲရောက်နေသူများ၊ နေ့စဉ်စားရဖို့၊ သောက်ရဖို့၊ ဝတ်ရဖို့၊ နွေးထွေးစွာအကာအကွယ် လိုအပ် နေသူများဖြစ်ကြသည်။ သို့သော် ယေရှုရှင်ဆိုလိုသည်မှာ -

မဿဲ၊ ၆း၂၅-၃၃ ကိုဖတ်ပါ။ မည်သို့သောကတိတော်မျိုးရှိခဲ့သနည်း။ ထိုလူများအဘယ်အရာကို ပြုရပါမည်နည်း။ ကိုယ်တော်ပေးထားသောကတိတော် ရရှိပိုင်ဆိုင်ရန် မည်သို့လုပ်ဆောင်ရမည်နည်း။

--------------------------------------------------------------------------------------------------

ဘုရားရှင်၏ကတိတော်အရာမှာ အပြန်အလှန်အချက်အလက်ထားရှိ ပေးထားသည်။ ကောင်းချီးကို ရရှိရန် ကျွန်ုပ်တို့ကလည်း လုပ်ဆောင်ရမည့် အချက်ရှိသည်။

ဟေရှာ၊ ၂၆း၃ ကိုဖတ်ပါ။ ဘုရားရှင်ထံမှငြိမ်သက်ခြင်းကိုရရှိနိုင်ရန် ကျွန်ုပ်တို့မည်သို့ ပြုလုပ်ရန် လိုအပ်ပါသနည်း။

--------------------------------------------------------------------------------------------------

၁ယော၊ ၁း၉ ကိုဖတ်ပါ။ ကျွန်ုပ်တို့အပြစ်ဝန်ချတောင်းပန်လျှင် ယေရှုရှင်မည်သို့ပြုတော်မူမည်နည်း။

--------------------------------------------------------------------------------------------------

၆ရာ၊ ၇း၁၄ ကိုဖတ်ပါ။ ‘‘အကယ်၍’’ ကျွန်ုပ်တို့ပြုလုပ်လျှင် ‘‘နောက်ဆက်တွဲ’’ ဘုရားရှင် မည်သို့ပြုလုပ်ပေးမည်ဟု ကတိရှိတော်မူသနည်း။

--------------------------------------------------------------------------------------------------

ဖော်ပြပါကျမ်းချက်များ၌ ဘုရားသခင်သည် အရာခပ်သိမ်းကို ဖန်ဆင်း ပိုင်သအုပ်စိုးနေသော်လည်း ကျွန်ုပ်တို့လိုအပ်ချက်အရေးကြီးသောအရာရှိနေ ပါသည်။ ကယ်တင်ခြင်းသည် ကရုဏာတော်၏ ဆုလာဘ် လက်ဆောင် သက်သက်ဖြစ်နေသော်လည်း၊ ကျွန်ုပ်တို့ကောင်းမှုကုသိုလ် အကျင့်သီလဖြင့် လုံးဝမရနိုင် သော်လည်း၊ လောက၌ဖြစ်နေသောအမှားအမှန် မဟာတိုက်ပွဲအတွင်း ကျွန်ုပ်တို့ရှိနေ ရသောကြောင့် တစ်ခုခု ပါဝင်ဖို့ရန် လိုအပ်နေပါသည်။ လွတ်လပ်စွာဆန္ဒထုတ်ဖော်ရွေးချယ်ရာ၌ သန့်ရှင်းသောဝိညာဉ်တော်၏လမ်းညွန် မှုကိုခံယူရန် လိုပါသေးသည်။ ဘုရားရှင်စေခိုင်းသောအမိန့်တော်ကိုနာခံရန် လိုအပ်ပါသေးသည်။ ဘုရားရှင်သည် ကျွန်ုပ်တို့ကို အသက်နှင့်ကောင်းချီး မင်္ဂလာမျိုးစုံကိုပေးထားသော်လည်း သေခြင်းလမ်းနှင့်ကျိန်ခြင်းလမ်းကို ရွေးမိသွားနိုင်သေးသည်။ တရားဟော၊ ၃ဝး၁၉ ၌ဖော်ပြသော ဘုရားရှင်၏စကား တော်ကို ကျွန်ုပ်တို့ အံ့သြစရာ မလိုပါ။ ‘‘အသက်ရှင်ခြင်း၊ သေခြင်း၊ ကောင်းချီး ပေးခြင်း၊ ကျိန်ခြင်းတို့ကို သင့်ရှေ့၌ ငါထားသည်ဟု သင့် တစ်ဖက် ၌ ကောင်းကင် မြေကြီးကို ငါတိုင်တည်၏’’ (တရားဟော၊ ၃ဝး၁၉)။

**သောကြာနေ့ ဇန်နဝါရီလ ၁၃ ရက်**

ဆက်လက်လေ့လာရန်။

ကမ္ဘာကြီး၏ခေတ်ကာလအသီးအသီး၌ နေထိုင်ခဲ့ကြသော ဘုရား သခင်၏လူတို့သည် ဆယ်ဖို့တစ်ဖို့ကို ဝမ်းမြောက်ဝမ်းသာစွာပြန်လည်ပေးပြီး၊ စိတ်ပြဌာန်းစွာ အလှူများကိုလည်းထည့်ဝင်လှူဒါန်းတတ်ကြသည်။ သူတို့၏ ခံယူချက်၌ ဘုရားသခင်၏စကားတော်ကိုနာခံ၍ လိုက်နာကျင့်ဆောင်သော် ကတိတော် ပြုထား သည့်အတိုင်း ကြီးပွားချမ်းသာလာလိမ့်မည်ဟု သဘောထား ယူဆကြသည်။ ဘုရားရှင်တောင်းဆိုခြင်းကို ပြန်လည်တုံ့ပြန်ပေးခြင်းလုပ်ဆောင် ရမည့်တာဝန်များကိုကျေပွန်စေရန် ကြိုးစားခြင်းသည် ကိုယ်တော်ကို ဂုဏ်ပြု ချီးမြှင့်ကြောင်းဖြစ်သည်နှင့်အညီ မိမိတို့၏စပါးကျီများလည်း ပြည့်လျှံခဲ့ကြသည်။ သို့သော် ဘုရား သခင်၏ဆယ်ဖို့တစ်ဖို့နှင့်အလှူတော်ငွေများကို ခိုးယူ မိသောအခါမျိုးတွင် ဘုရားရှင်ကိုသာ ဓားပြတိုက် ယူခြင်း မကဘဲ မိမိတို့ကိုယ်ကို ပြန်၍ဓားပြတိုက်ယူခြင်းနှင့်တူနေသည်။ အကြောင်းမှာ ဘုရားသခင်သည် မိမိ၏ လူများအပေါ်၌ ကောင်းချီးမင်္ဂလာအကန့်အသတ် သတ်မှတ်ပေးထား ခြင်းကြောင့်ဖြစ်သည်။ ဆယ်ဖို့ တစ်ဖို့နှင့် အလှူငွေများကို အကန့်အသတ်ထား၍ ပြန်ပေးလျှင် ဘုရားရှင်၏ကောင်းချီးမင်္ဂလာသည်လည်း အကန့် အသတ်နှင့်သာ ကျလာလိမ့်မည်ဖြစ်သည်’’Ellen G, White, Testimonies for The Church, vol 3 p 395).

သမ္မာကျမ်းစာ၏ဖော်ပြချက်သည်အလွန်ပင်ရှင်းလင်းပြတ်သားလှပါသည်။ကျွန်ုပ်တို့သည် ယုံကြည်ခြင်း အားဖြင့်သာ ကယ်တင်ခြင်းကိုရရှိ ကြမည်ဖြစ်သည်။ ဘုရားသခင်၏ ကရုဏာတော် လက်ဆောင် သက်သက်ဖြစ်၏။ ကိုယ်တော်ကို ကျွန်ုပ်တို့တုံ့ပြန်ချက်ပြုရာ၌ နားထောင်ခြင်းသည် အဓိက ဖြစ်သည်။ မည်သည့် ကောင်းမှုကုသိုလ်မျိုးနှင့်မျှ ထိုကရုဏာတော်ကိုပြန်၍ တုံ့ပြန်နိုင်စွမ်းမရှိပါ။

ဘုရားရှင်၏အပြန်အလှန်သတ်မှတ်ထားသောပဋိညာဉ်၌ ကောင်းချီး မင်္ဂလာသည် ကျွန်ုပ်တို့၏ တာဝန်ခံ မှု၌တည်ကြောင်း နားထောင်ခြင်းမရှိလျှင် ကောင်းချီးမရ။ ဘုရားရှင်သည် ကျွန်ုပ်တို့အားစေခိုင်းသမျှကို ပြန်၍ လုပ်ဆောင်ရန်ဖြစ်သည်။ ကိုယ်တော်နှင့်အစဉ်မိတ်သဟာယကို တည်ဆောက်ထားရပါမည်။ ပန်းတိုင်ကို မြင့်မားစွာ ကျွန်ုပ်တို့ထားပြီး ဘုရားရှင်နှင့်ရင်းနှီးမှုရှိရမည်။ နားထောင်ခြင်းသည် မေတ္တာတုံ့ပြန်ခြင်း၏ သဘော ဖြစ်သည်။ တပည့်တော် ခံခြင်းဖြစ်ကြောင်းကိုပြသသော လက္ခဏာပင်ဖြစ်သည်။ နာခံမှုမှလွတ်ထွက်မသွား စေရန် ယုံကြည်ခြင်းသာလျှင် အဓိကဖြစ်သည်။ ထိုယုံကြည်ခြင်းသည် ကျွန်ုပ်တို့ ကို ခရစ်တော်နှင့် အတူ ပူးတွဲပါဝင်လုပ်ဆောင်မှုကို ဖြစ်စေပါသည်။ ထိုယုံကြည်ခြင်းကြောင့် ဘုရားရှင်ေစခိုင်းသောအရာကို ကျွန်ုပ်တို့ပြုလုပ်နိုင် လိမ့်မည်။

-ဝ-